CELEX: 32020R2208
Language: da
Date: 2020-12-22 00:00:00
Title: Kommissionens gennemførelsesforordning (EU) 2020/2208 af 22. december 2020 om at medtage Det Forenede Kongerige som et tredjeland, der er godkendt med hensyn til indførsel til Unionen af sendinger af hø og halm (EØS-relevant tekst)

28.12.2020   
               
               
                  DA
               
               
                  Den Europæiske Unions Tidende
               
               
                  L 438/21
               
            
         KOMMISSIONENS GENNEMFØRELSESFORORDNING (EU) 2020/2208
         af 22. december 2020
         om at medtage Det Forenede Kongerige som et tredjeland, der er godkendt med hensyn til indførsel til Unionen af sendinger af hø og halm
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2017/625 af 15. marts 2017 om offentlig kontrol og andre officielle aktiviteter med henblik på at sikre anvendelsen af fødevare- og foderlovgivningen og reglerne for dyresundhed og dyrevelfærd, plantesundhed og plantebeskyttelsesmidler, om ændring af Europa-Parlamentets og Rådets forordning (EF) nr. 999/2001, (EF) nr. 396/2005, (EF) nr. 1069/2009, (EF) nr. 1107/2009, (EU) nr. 1151/2012, (EU) nr. 652/2014, (EU) 2016/429 og (EU) 2016/2031, Rådets forordning (EF) nr. 1/2005 og (EF) nr. 1099/2009 samt Rådets direktiv 98/58/EF, 1999/74/EF, 2007/43/EF, 2008/119/EF og 2008/120/EF og om ophævelse af Europa-Parlamentets og Rådets forordning (EF) nr. 854/2004 og (EF) nr. 882/2004, Rådets direktiv 89/608/EØF, 89/662/EØF, 90/425/EØF, 91/496/EØF, 96/23/EF, 96/93/EF og 97/78/EF og Rådets afgørelse 92/438/EØF (forordningen om offentlig kontrol) (1), særlig artikel 128, stk. 1, og
         ud fra følgende betragtninger:
         
                     (1)
                  
                  
                     Visse planteprodukter, herunder hø og halm, kan udgøre en risiko for spredning af infektiøse eller kontagiøse sygdomme til dyr.
                  
               
                     (2)
                  
                  
                     Artikel 128, stk. 2, i forordning (EU) 2017/625 fastsætter de elementer, som er nødvendige for at begrænse denne risiko.
                  
               
                     (3)
                  
                  
                     Ifølge artikel 9 i Kommissionens forordning (EF) nr. 136/2004 (2) skal de i bilag IV til nævnte forordning anførte planteprodukter, herunder hø og halm, underkastes veterinærkontrol. I nævnte forordnings bilag V er de lande anført, hvorfra medlemsstaterne har tilladelse til at importere hø og halm, og betingelserne for importen specificeres.
                  
               
                     (4)
                  
                  
                     KN-koderne for hø og halm er fastsat i kapitel 12 i bilag I til Kommissionens gennemførelsesforordning (EU) 2019/2007 (3).
                  
               
                     (5)
                  
                  
                     Ved Kommissionens gennemførelsesforordning (EU) 2019/2130 (4) ophævedes forordning (EF) nr. 136/2004, og det fastsattes samtidig, at artikel 9 og bilag IV og V i forordning (EF) nr. 136/2004 fortsat finder anvendelse til og med den 21. april 2021.
                  
               
                     (6)
                  
                  
                     Gennemførelsesforordning (EU) 2019/2130 finder anvendelse på hø og halm, der indføres til Unionen. Ved gennemførelsesforordningen fastsættes nærmere regler for den dokumentkontrol, identitetskontrol og fysiske kontrol, der skal foretages af hø og halm på grænsekontrolstederne.
                  
               
                     (7)
                  
                  
                     Med henblik på udløbet af den overgangsperiode, der er fastsat i aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab (udtrædelsesaftalen), den 31. december 2020, har Det Forenede Kongerige anmodet om fortsat at kunne eksportere hø og halm til Unionen.
                  
               
                     (8)
                  
                  
                     Hø og halm er desuden varer, hvorfra risici for dyrs sundhed kan overføres. Det Forenede Kongeriges nuværende dyresundhedsstatus giver dog ikke anledning til betænkeligheder i forbindelse med eksport af hø og halm til Unionen. Derfor bør hø og halm med oprindelse i Det Forenede Kongerige underkastes dokumentkontrol, identitetskontrol og fysisk kontrol ved det grænsekontrolsted, hvor sendingen først ankommer til Unionen.
                  
               
                     (9)
                  
                  
                     Det Forenede Kongerige har stillet de nødvendige garantier, der ville have opfyldt betingelserne i forordning (EF) nr. 136/2004, for at et tredjeland kan blive medtaget i listen i nævnte forordnings bilag V og blive medtaget i listen over tredjelande, hvorfra medlemsstaterne har tilladelse til at importere hø og halm. Under hensyntagen til den potentielle risiko for dyresundheden samt de garantier, som Det Forenede Kongerige har stillet, bør landet medtages som et tredjeland, hvorfra medlemsstaterne har tilladelse til at importere hø og halm, uden at det tilsidesætter EU-rettens anvendelse på og i Det Forenede Kongerige for så vidt angår Nordirland i overensstemmelse med artikel 5, stk. 4, i protokollen om Irland/Nordirland i udtrædelsesaftalen sammenholdt med bilag 2 til nævnte protokol.
                  
               
                     (10)
                  
                  
                     Rådets direktiv 97/78/EF (5), som var retsgrundlag for Kommissionens forordning (EF) 136/2004, blev ophævet ved artikel 146, stk. 1, i forordning (EU) 2017/625 og kunne derfor ikke udgøre retsgrundlaget for at medtage Det Forenede Kongerige i bilag V til Kommissionens forordning (EF) 136/2004.
                  
               
                     (11)
                  
                  
                     Da listen over tredjelande, hvorfra medlemsstaterne kan importere hø og halm, i bilag V til forordning (EF) 136/2004 stadig gælder indtil den 21. april 2021, har Kommissionen endnu ikke vedtaget nogen delegeret retsakt i henhold til artikel 126, stk. 1, i forordning (EU) 2017/625 for at fastsætte, at hø og halm kun må indføres til Unionen fra et tredjeland eller en region, som er anført på en liste, som Kommissionen har udarbejdet i den forbindelse. Det Forenede Kongerige kan derfor ikke medtages på sådan en liste, jf. artikel 127, stk. 1, i forordning (EU) 2017/625. Det Forenede Kongerige bør derfor medtages som et tredjeland, hvorfra medlemsstaterne har tilladelse til at importere hø og halm med forbehold for de nærmere regler for, hvilke aktiviteter der skal gennemføres for varer, der er omfattet af offentlig kontrol på grænsekontrolsteder, jf. gennemførelsesforordning (EU) 2019/2130.
                  
               
                     (12)
                  
                  
                     Indtil listen i bilag V til forordning (EF) 136/2004 erstattes ved en foranstaltning vedtaget i overensstemmelse med forordning (EU) 2017/625, bør import til Unionen af hø og halm, der kommer fra eller har oprindelse i Det Forenede Kongerige, tillades. På denne måde kan samhandelen med Det Forenede Kongerige fortsætte under hensyntagen til Det Forenede Kongeriges nuværende dyresundhedsmæssige status.
                  
               
                     (13)
                  
                  
                     Da den overgangsperiode, der er fastsat i udtrædelsesaftalen, udløber den 31. december 2020, bør denne forordning finde anvendelse fra den 1. januar 2021.
                  
               
                     (14)
                  
                  
                     Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —
                  
               VEDTAGET DENNE FORORDNING:
         
            Artikel 1
            Import til Unionen af hø (KN-kode ex 1214 90, jf. kapitel 12 i bilag I til gennemførelsesforordning (EU) 2019/2007) og halm (KN-kode ex 1213 00 00, jf. kapitel 12 i bilag I til gennemførelsesforordning (EU) 2019/2007), der kommer fra eller har oprindelse i Det Forenede Kongerige og kronbesiddelserne, tillades.
         
         
            Artikel 2
            Denne forordning træder i kraft på tredjedagen efter offentliggørelsen i Den Europæiske Unions Tidende.
            Den anvendes fra den 1. januar 2021.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 22. december 2020.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 95 af 7.4.2017, s. 1.
         
            (2)  Kommissionens forordning (EF) nr. 136/2004 af 22. januar 2004 om procedurer for EF-grænsekontrolstedernes veterinærkontrol af tredjelandsprodukter (EUT L 21 af 28.1.2004, s. 11).
         
            (3)  Kommissionens gennemførelsesforordning (EU) 2019/2007 af 18. november 2019 om regler for anvendelsen af Europa-Parlamentets og Rådets forordning (EU) 2017/625 for så vidt angår listerne over dyr, animalske produkter, avlsmateriale, animalske biprodukter og afledte produkter samt hø og halm, der er omfattet af offentlig kontrol på grænsekontrolsteder, og om ændring af beslutning 2007/275/EF (EUT L 312 af 3.12.2019, s. 1).
         
            (4)  Kommissionens gennemførelsesforordning (EU) 2019/2130 af 25. november 2019 om nærmere regler for, hvilke aktiviteter der skal gennemføres under og efter dokumentkontrol, identitetskontrol og fysisk kontrol af dyr og varer, der er omfattet af offentlig kontrol på grænsekontrolsteder (EUT L 321 af 12.12.2019, s. 128).
         
            (5)  Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (EFT L 24 af 30.1.1998, s. 9).